**Danske Landbrugsskolers vedtægter**

**§ 1 Foreningens navn:**

Foreningens navn er Danske Landbrugsskoler.  
Foreningen er hjemmehørende i Københavns Kommune.

**§ 2 Foreningens formål:**

Foreningens formål er at varetage medlemsskolernes pædagogiske, kollegiale, skolepolitiske, uddannelsesmæssige, uddannelsespolitiske og administrative interesser.

**§ 3 Medlemskreds:**

Som medlemsskoler kan optages landbrugsskoler og andre institutioner for erhvervsrettet uddannelse, der udbyder jordbrugsuddannelser. Skolerne repræsenteres i foreningen ved hver èn repræsentant. (Forstander, direktør, skoleleder eller en anden ledelsesrepræsentant med beslutningskompetence)

Foreningen kan ikke optage personlige medlemmer.

Proceduren er præciseret i Forretningsorden.

**§ 4 Regnskab og kontingent:**

Foreningens regnskab skal følge kalenderåret.

Bestyrelsen godkender budget og kontingentfastsættelse for det kommende budgetår, senest i sidste kvartal forud for det kommende regnskabsår.

Foreningens regnskab revideres af statsautoriseret eller registreret revisor.

**§ 5 Generalforsamlingen**

Generalforsamlingen er foreningens højeste myndighed. Ordinær generalforsamling afholdes en gang årligt i maj måned. Generalforsamlingen indkaldes med mindst 20 dages varsel ved skriftlig meddelelse til medlemmerne. Indvarslingen kan fremsendes elektronisk.

Den udsendte dagsorden skal indeholde:

1. Valg af stemmetællere
2. Valg af dirigent
3. Beretning for foreningens virksomhed
4. Foreningens reviderede regnskab forelægges til godkendelse
5. Forslag der ønskes behandlet af generalforsamlingen skal indsendes til foreningens sekretariat senest 10 dage før generalforsamlingen.
6. Valg af formand, næstformand og revision.
7. Eventuelt

**§ 6 Ekstraordinær generalforsamling**

Ekstraordinær generalforsamling kan indkaldes med 20 dages varsel og skal indkaldes, når et flertal af medlemskredsen finder det påkrævet. Begæringen skal indeholde en motiveret dagsorden.

**§ 7 Afstemningsmetoder**

Der kan ikke stemmes ved fuldmagt.

Valg og alle afgørelser sker ved almindelig stemmeflerhed, jf. dog § 11 vedr. ændring af vedtægter.

Ved valg, jf. § 8 anvendes skriftlig afstemning. Ved andre afstemninger skal skriftlig afstemning finde sted, hvis blot et af de tilstedeværende medlemmer forlanger det.

Ved stemmelighed er formandens stemme afgørende.

**§ 8 Bestyrelse**

Foreningen ledes af alle medlemmer, som udgør foreningens bestyrelse.

Medlemmerne vælges således:

1. Bestyrelsen udgøres af én repræsentant fra hver af medlemsskolernes forstandere, direktører, skoleledere eller en anden ledelsesrepræsentant med beslutningskompetence.
2. Formand og næstformand udgør et formandskab, som sammen med foreningens sekretariat er ansvarlig for foreningens daglige drift og virksomhed.  
   Fordeling mellem bestyrelsen og formandskabets virke fastlægges i en forretningsorden. Forretningsorden revurderes hvert år på første bestyrelsesmøde efter generalforsamlingen.
3. Formand og næstformand vælges hvert år på generalforsamlingen af og blandt foreningens bestyrelse. I tilfælde af at formanden eller næstformanden fratræder i valgperioden gennemføres nyvalg af formand og næstformand ved førstkommende bestyrelsesmøde.
4. Formanden for pædagogisk udvalg tilforordnes bestyrelsen og deltager i bestyrelsens møder uden stemmeret. Der kan være dagsordenspunkter, der alene behandles i bestyrelsen.
5. Fast repræsentant fra U-ledernetværket tilforordnes bestyrelsen og deltager i bestyrelsens møder uden stemmeret. Der kan være dagsordenspunkter, der alene behandles i bestyrelsen.

Bestyrelsen udarbejder en handlingsplan, nedsætter udvalg og koordinerer udvalgenes aktiviteter. Der træffes principielle beslutninger om foreningens virke og træffes beslutning om økonomiske dispositioner.  
  
Formandskabet fastlægger løn- og personalepolitik for foreningens sekretariat.

Foreningens politik tegnes udad til af foreningens formand eller i tilfælde af dennes forfald af foreningens næstformand.

Bestyrelsen er beslutningsdygtig, når mindst et flertal af medlemmerne er til stede, hvoraf et medlem er foreningens formand eller næstformand.

Bestyrelsens medlemmer kan til bestyrelsesmøder lade sig substituere af en anden ledelsesrepræsentant fra skolen med beslutningskompetence.

Foreningen tegnes af bestyrelsens formand og sekretariatschefen i forening eller af en af disse i forening med bestyrelsens næstformand (tegningsret).

**§ 9 Udvalg**  
a. ***Pædagogisk udvalg***

Pædagogisk udvalg sammensættes af lærerrepræsentanter med 1 repræsentant fra hver medlemsinstitution.

Pædagogisk udvalg vælger selv sin formand. Formanden eller dennes suppleant deltager i bestyrelsens arbejde uden stemmeret, med henblik på at sikre en fælles retning og indsats i forhold til bestyrelsens strategi og mål.

Udvalget har til formål at fremme faglige og pædagogiske initiativer for såvel elever som lærere.

Udvalgets opgave er:

- at tage initiativ til udarbejdelse af undervisningsmaterialer, -planer og vejledninger,

- at fremme lærernes faglige og pædagogiske uddannelse og efteruddannelse.

Udvalget kan indstille, at der indkaldes til møder for at behandle uddannelsesmæssige eller pædagogiske spørgsmål samt initiativer omkring udvikling af uddannelse, kurser og undervisningsmaterialer.  
Bestyrelsen fastsætter rammer for udvalgets virksomhed.

b. ***U-ledernetværket***

U-ledernetværket sammensættes af U-lederrepræsentanter med 1 repræsentant fra hver medlemsinstitution.

U-ledernetværket udpeger blandt sine medlemmer en fast repræsentant, der deltager i bestyrelsens arbejde uden stemmeret, med henblik på at sikre en fælles retning og indsats i forhold til bestyrelsens strategi og mål.

Netværkets formål:

- At være et forum for videndeling for U-ledere på strategisk, strukturel, fagligt niveau, der understøtter arbejdet på både bestyrelses- og skoleniveau.

- At fremme samarbejde, tilrettelæggelse og struktur ift. Lovgivning, skoleperioder, uddannelsesindhold, eksamen, censorfordeling etc.

- At bidrage til foreningens arbejde med at sikre høj faglig kvalitet, fælles udvikling samt optimale strukturelle rammer.

Netværket kan indstille, at der indkaldes til møder for at behandle uddannelsesmæssige, pædagogiske eller planlægningsmæssige spørgsmål. Bestyrelsen fastsætter rammer for udvalgets virksomhed.

***c. Ad hoc udvalg***

Til løsning af konkrete og definerede opgaver kan udvalget indstille til bestyrelsen, at der etableres ad hoc-udvalg.

***d. Andre udvalg***

Bestyrelsen kan nedsætte andre udvalg efter behov samt fastsætte rammer for disse.

**§ 10 Uddannelsesudvalg**

Foreningen er repræsenteret i Udvalget for Landbrugets lederuddannelse ved formanden og et bestyrelsesmedlem.  
Foreningen er repræsenteret som tilforordnet i Fællesudvalget for Landbrugsuddannelser ved formanden.

**§ 11 Vedtægtsændring**

Disse vedtægter kan ændres på en ordinær generalforsamling eller en til formålet indkaldt ekstraordinær generalforsamling. Ændringsforslag skal udsendes til medlemmerne senest 20 dage forud for generalforsamling.

Ændring af vedtægterne kræver at 2/3 af foreningens medlemmer stemmer herfor.

Hvis alle bestyrelsesmedlemmer er til stede, kan der dog på den ordinære generalforsamling foretages vedtægtsændringer uden det i stk. 1 nævnte varsel. Vedtagelsen kan i så fald kun ske ved enstemmighed.

**§ 12 Foreningens organisation – udmeldelse af foreningen**  
Udmeldelse af foreningen kan ske med et halvt års varsel pr. 30. juni til udløb af et kalenderår.

**§ 13 Foreningens opløsning**

Foreningen kan kun opløses på en med dette formål indkaldt generalforsamling, og kun såfremt opløsningen bekræftes ved en efterfølgende generalforsamling, der tidligst kan afholdes en måned efter den første. Der skal samtidig træffes beslutning om anvendelse af foreningens midler til opgaver inden for landbrugsuddannelsen eller efteruddannelsen af landbrugslærere, der er ansat på en af foreningens medlemsskoler.

Således vedtaget på Danske Landbrugsskolers ekstraordinære generalforsamling, den 3. februar 2021

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Formand Lene Søholt Jacobsen Næstformand Jens Munk Kruse**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Peter Lund Moesgaard Ove Bonde Møller**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Nikolaj Malte Houkjær Lars Møgelbjerg Andersen**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Bjarne Ebbesen Jeppe Bomann**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Erik Kallehave Kristensen Frederikke Tom-Petersen   
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Jakob Autzen**